ევროკავშირის სამხედრო ოპერაცია ცენტრალური აფრიკის რესპუბლიკაში

ევროკავშირის სამხედრო ოპერაცია ცენტრალური აფრიკის რესპუბლიკაში, ასევე ცნობილი, როგორც EUFOR RCA — გაეროს მანდატით მოქმედი ევროკავშირის სამშვიდობო მისია ცენტრალური აფრიკის რესპუბლიკის დედაქალაქ ბანგიში. მისიის მიზანი იყო რეგიონის სტაბილიზაცია ერთ წელზე მეტი ხნის განმავლობაში მიმდინარე შიდა კონფლიქტის შემდეგ. მისიის შესახებ შეთანხმება 2014 წლის იანვარში იქნა მიღწეული და პირველი ოპერაციები აპრილის ბოლოს დაიწყო. მისიამ მანდატი თითქმის ერთწლიანი მოქმედების შემდეგ, 2015 წლის 15 მარტს დაასრულა.

 ფონი 
2012 წელს ცენტრალური აფრიკის რესპუბლიკა შიდა კონფლიქტში ჩაერთო, რამაც 2013 წლის მარტში ქრისტიანი პრეზიდენტის, ფრანსუა ბოზიზეს გადაყენება გამოიწვია. პრეზიდენტის თანამდებობა მუსლიმი „სელეკას“ ლიდერმა, მიშელ ჯოტოდიამ დაიკავა, თუმცა თავად იძულებული გახდა 2014 წლის იანვარში გადამდგარიყო. გაეროს ლტოლვილთა სააგენტოს მონაცემებით, 37 000 ადამიანი გაიქცა მეზობელ ქვეყნებში, ხოლო 173 000 იძულებით გადაადგილებული პირი გახდა. 2013 წლის დეკემბერში საფრანგეთის მიერ განხორციელებული სამშვიდობო მისიები „ოპერაცია სანგარისი“ და აფრიკის კავშირის მიერ განხორციელებული „MISCA“ დაიწყო.

2014 წლის 20 იანვარს, ევროკავშირის საგარეო საქმეთა მინისტრებმა შეთანხმდნენ EUFOR RCA-ს შექმნაზე, რომელიც წარმოადგენდა ევროკავშირის მეცხრე სამხედრო ოპერაციას საერთო უსაფრთხოებისა და თავდაცვის პოლიტიკის ფარგლებში. 28 იანვარს, გაეროს უშიშროების საბჭოს 2134-ე რეზოლუციით დამტკიცდა ევროკავშირის ძალების განლაგება ცენტრალური აფრიკის რესპუბლიკაში. სამხედრო ოპერაცია 10 თებერვალს დაიწყო, გენერალ-მაიორი ფილიპ პონტიესი კი მის მეთაურად დაინიშნა.

 განლაგება 
2014 წლის 30 აპრილს, EUFOR RCA-მ დაიწყო თავისი პირველი მასშტაბური ოპერაცია ბანგი მ'პოკოს საერთაშორისო აეროპორტის უსაფრთხოების უზრუნველყოფის გადაბარებით.

საწყისი ძალა 150 ჯარისკაცისგან შედგებოდა და მასში მონაწილეობას ყოფილი კოლონიური ძალა საფრანგეთი და ესტონეთი იღებდნენ.* მაისსა და ივნისს ძალებს ფინეთის, საქართველოს, ლატვიის, ნიდერლანდების, პოლონეთის, პორტუგალიის, რუმინეთისა და ესპანეთის ჯარები, ასევე ლუქსემბურგის სამხედრო მრჩევლები შეუერთდნენ. 15 ივნისს ოპერაციაში 700 ჯარისკაცი იყო ჩართული. ევროკავშირის მისიის მთავარი მიზანი იყო ბანგის რაიონში უსაფრთხო გარემოს უზრუნველყოფა და შემდეგ მისი აფრიკელი პარტნიორებისთვის გადაცემა, რომლებიც სექტემბერში გაეროს 12 000 ჯარისკაციან სამშვიდობო ძალებთან ერთად უნდა ჩამოსულიყვნენ. 2014 წლის 28 აგვისტოს, იტალიის ჯარები ძალებს ფოლგორეს პარაშუტისტული ბრიგადის 50 მედესანტესთან ერთად შეუერთდნენ.

 სქოლიო 

კატეგორია:საფრანგეთის სამხედრო ოპერაციები
კატეგორია:აფრიკის სამხედრო ისტორია
კატეგორია:ევროკავშირის საგარეო ურთიერთობები